Infografika - Kif bażijiet tad-data interoperabbli ser jagħtu spinta lis-sigurtà tal-Ewropa Ara l-infografika sħiħa Illum, il-Kunsill adotta żewġ regolamenti li jistabbilixxu qafas għall-interoperabbiltà bejn is-sistemi ta' informazzjoni tal-UE fil-qasam tal-ġustizzja u l-affarijiet interni. Qsim aktar faċli ta' informazzjoni ser itejjeb b'mod konsiderevoli s-sigurtà fl-UE, jippermetti kontrolli aktar effiċjenti fil-fruntieri esterni, itejjeb id-detezzjoni ta' identitajiet multipli u jgħin fil-prevenzjoni tal-migrazzjoni illegali u l-ġlieda kontriha. Dan kollu filwaqt li jiġu salvagwardjati d-drittijiet fundamentali. L-interoperabbiltà bejn is-sistemi ta' informazzjoni tippermetti li s-sistemi jkunu jistgħu jikkomplementaw lil xulxin, tgħin fil-faċilitazzjoni tal-identifikazzjoni korretta ta' persuni u tikkontribwixxi għall-ġlieda kontra l-frodi tal-identità. Ir-regolamenti jistabbilixxu l-komponenti tal-interoperabbiltà li ġejjin: Portal Ewropew tat-tfittxija , li jippermetti lill-awtoritajiet kompetenti jfittxu f'diversi sistemi ta' informazzjoni simultanjament, bl-użu ta' data kemm bijografika kif ukoll bijometrika. Servizz kondiviż ta' tqabbil bijometriku , li jippermetti t-tiftix u t-tqabbil ta' data bijometrika (marki tas-swaba' u immaġni tal-wiċċ) minn diversi sistemi. Repożitorju komuni ta' informazzjoni dwar l-identità , li jinkludi data bijografika u bijometrika ta' ċittadini ta' pajjiżi terzi disponibbli f'diversi sistemi ta' informazzjoni tal-UE. Detettur ta' identitajiet multipli , li jivverifika jekk id-data ta' identità bijografika li tinsab fit-tfittxija teżistix f'sistemi oħra koperti, biex tkun possibbli d-detezzjoni ta' identitajiet multipli marbuta mal-istess sett ta' data bijometrika. Is-sistemi koperti miż-żewġ regolamenti jagħtu appoġġ lill-awtoritajiet nazzjonali fl-oqsma tas-sigurtà, il-ġestjoni tal-fruntieri u tal-migrazzjoni, l-ipproċessar tal-viżi u l-asil. Ir-regolamenti l-ġodda ma jbiddlux id-drittijiet ta' aċċess kif stipulati fil-bażi legali rilevanti għal kull sistema ta' informazzjoni Ewropea, iżda ser jiffaċilitaw u jtejbu l-qsim ta' informazzjoni. Regolament dwar l-interoperabbiltà (fruntieri u viża) Ir-Regolament dwar l-interoperabbiltà (kooperazzjoni tal-pulizija u dik ġudizzjarja, asil u migrazzjoni) Is-sistemi tal-IT fl-ispazju ta' libertà, sigurtà u ġustizzja (informazzjoni ġenerali) Ara l-paġna tal-laqgħa